ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 6 – 8,  
ПОЛУЧЕНИ В ПЕРИОДА 04.10.2011 г. – 05.10.2011 г. 
 ПУБЛИКУВАНИ НА 14.10.2011 г.
ВЪПРОС № 6)
Здравейте, 

Имаме следния въпрос по схемата BG161PO003-2.1.13 „Технологична модернизация в малки и средни предприятия”:
Във връзка с допустимите разходи за закупуване на дълготрайни нематериални активи по елемент "Инвестиции", а именно ".....софтуерни приложения за управление на производствения процес и/или предоставяната услуга и/или специализирани компютърни приложения за дизайн и разработване на продукти..", допустими ли са конкретно т.нар. ERP и CRM системи, които също се считат за софтуерни приложения, управляващи основната дейност на препдриятията, включително и производствените процеси? 
Благодаря предварително. 
С уважение:
Стела Ангелова
04.10.2011 г.

ОТГОВОР № 6)
Следва да имате предвид, че една от специфичните цели на настоящата процедура е да стимулира малките и средните предприятия да инвестират в модернизиране и обновление на производственото оборудване като фактор за оптимизиране на тяхната производителност и конкурентоспособност. Част от този контекст и начин за постигане на горепосочената специфична цел се явяват указаните в процедурата като допустими дейности и разходи и конкретно разходите за закупуване и инсталиране на софтуерни приложения за управление на производствения процес и/или предоставяната услуга и/или специализирани компютърни приложения за дизайн и разработване на продукти, права по патенти, лицензи, „ноу-хау” и др.  

Предвид изложеното, по процедурата са допустими разходите за закупуване и инсталиране на ERP системи, които управляват производствения/ите процес/и.      
ВЪПРОС № 7)

Здравейте,

Имам въпрос относно схема - BG161PO003-2.1.13 - Технологична модернизация в малки и средни предприятия

Допустимо ли е да кандидатстват по схемата за финансиране две самостоятелни юридически лица собственост на едно физическо лице?
Предварително благодаря за отговора!

Evelina Pavlova

05.10.2011 г.

ОТГОВОР № 7)

Насоките за кандидатстване по настоящата процедура за предоставяне на безвъзмездна финансова помощ не поставят подобни ограничения. Две отделни юридически лица, при които съществуват отношения на свързаност по смисъла на чл. 4 от Закона за малките и средните предприятия (ЗМСП) могат да подават отделни проектни предложения, стига обстоятелствата на свързаност да бъдат надлежно декларирани и отразени в Декларацията за обстоятелства по чл. 3 и чл. 4 от ЗМСП – Приложение Д от Насоките за кандидатстване. Допълнително, всяко едно от юридическите лица-кандидати следва индивидуално да отговаря на всички останали, посочени в Насоките за кандидатстване по процедурата изисквания за допустимост. 
ВЪПРОС № 8)

Уважаеми Г-да,

Под софтуерни приложения за управление на производствения процес и/или предоставяната услуга” включват ли се ERP системи?
С уважение,
Виолета Кръстева
05.10.2011 г.

ОТГОВОР № 8)

Моля вижте публикувания отговор на Въпрос № 6 по-горе. 
